Cornellin yliopisto

Cornellin yliopisto () on yksityinen yhdysvaltalainen yliopisto, joka sijaitsee Ithacassa, New Yorkin osavaltiossa. Yliopiston kaksi lääketieteen kampusta sijaitsevat New Yorkissa ja Qatarissa. Yliopiston perusti vuonna 1865 Ezra Cornell, ja se on eliittiyliopistojen muodostaman ryhmän, Ivy Leaguen nuorin jäsen.

Yliopiston lempinimi on Big Red, joka tarkoittaa isoa punaista. Yliopistossa on opiskellut tai opettanut 40 Nobel -palkinnon voittajaa.

 Opiskelu 
Yliopistossa on noin 20 500 opiskelijaa, joista alempaa korkeakoulututkintoa suorittaa 13 900 ja sitä ylemmän tason opintoja noin 6 600 opiskelijaa.Cornell University - Student profile  shanghairanking.com

Yliopiston tavoitteena on tutkiminen, ja yliopisto käyttikin 605 miljoonaa dollaria tutkimukseen ja kehittelyyn vuonna 2006. Suurin osa tutkimusrahoista meni lääketieteelle. Vuodesta 1962 yliopisto on ollut mukana kehittämässä miehittämätöntä lentoa Marsiin.

Yliopistoon kuuluu muun muassa lääketieteellinen, eläinlääketieteellinen, oikeustieteellinen ja luonnontieteellinen tiedekunta. Yliopiston Qatarissa sijaitseva lääketieteellinen tiedekunta perustettiin vuonna 2004. Se on ensimmäinen Yhdysvaltain ulkopuolella toimiva yhdysvaltalainen lääketieteellinen tiedekunta. Qatarin lääketieteellisen tiedekunnan lisäksi yliopisto omistaa monia laitoksia ympäri maailmaa, esim. Arecibon radioteleskoopin Puerto Ricossa.

Vuonna 2006 yliopiston sisäänpääsyprosentti oli noin 24,7. Yliopistossa on opiskelijoita jokaisesta Yhdysvaltain osavaltiosta ja yli 120 eri maasta. Vuonna 2005 uusista opiskelijoista 28 prosenttia edusti vähemmistöjä. Suurin tiedekunta on humanistinen ja luonnontieteellinen tiedekunta, jossa opiskelee noin 31,5 prosenttia koko opiskelijamäärästä. Pienin on taiteen ja arkkitehtuurin tiedekunta, jossa opiskelee noin 3,8 prosenttia opiskelijoista.

Cornell oli ensimmäinen yliopisto, joka alkoi opettaa moderneja itämaisia kieliä. Yliopistossa opetetaan monia kansainvälisyyttä painottavia pääaineita. Näitä ovat muun muassa Afrikan ja Saksan opinnot.

 Sijoitus yliopistovertailuissa 
Vuonna 2007 Cornell valittiin Yhdysvaltain seitsemänneksi parhaaksi yliopistoksi. Edellisenä vuonna se oli valittu maailman kahdenneksitoista parhaaksi yliopistoksi. Yliopiston eläinlääketieteellinen tiedekunta arvioitiin vuonna 2007 Yhdysvaltain parhaaksi eläinlääketieteelliseksi tiedekunnaksi. 

Maailman viidensadan huippuyliopiston Shanghai-yliopistovertailussa Cornell sai vuonna 2014 sijaluvun 13. Academic Ranking of World Universities 2014  shanghairanking.com 

 Kirjasto 
Yliopiston kirjasto on yhdenneksitoista suurin opiskelijakirjasto Yhdysvalloissa. Yliopiston kirjasto oli ensimmäinen kirjasto Yhdysvalloissa, joka salli opiskelijoiden lainata kirjoja kirjastosta. Lukuvuonna 2005–2006 yliopistossa oli rekisteröitynyt 886 opiskelijajärjestöä. Vanhin opiskelijajärjestö yliopistossa on Cornell University Glee Club, joka on perustettu vuonna 1868. Yliopiston päivittäinen opiskelijalehti, The Cornell Daily Sun, on Yhdysvaltain vanhin itsenäinen opiskelijalehti.

 Kampusalue 
Yliopiston kampus jakaantuu kolmeen osaan, pohjoiseen, länteen ja ns. Collegetowniin. Pohjoiskampus on lähes täysin ensimmäisen vuoden opiskelijoiden käytössä. 

 Merkittäviä henkilöitä 
Yliopistosta valmistuneet tunnetaan nimellä ”Cornellians”. Yliopistossa on opiskellut monia valtionpäämiehiä, kuten Lee Teng-hui. Lisäksi yliopistosta on valmistunut muun muassa Joe Nieuwendyk, Robert Atkins, Henry Heimlich, Christopher Reeve ja Robert F. Engle. Yliopistossa on opiskellut kahdeksan NASAn astronauttia.

Suomalainen filosofi Georg Henrik von Wright toimi Helsingin ja Cambridgen yliopistojen professuuriensa ohella Cornellin yliopiston vierailevana professorina pariin otteeseen 1950-luvulla sekä vuosina 1965–1977.Kerkkonen, Juhani: ”Georg Henrik von Wright”. Conceptanalysis, Language and Logic.  Viitattu 11.10.2020.

Lähteet

Aiheesta muualla

 Yliopiston viralliset kotisivut 

Luokka:New Yorkin osavaltion yliopistot ja korkeakoulut
Luokka:Seulonnan keskeiset artikkelit
Luokka:Manhattanin koulutus